K.Venkatesam with Hero Pawan (File)
తైక్వాండో అతనికి పంచప్రాణాలు!
తాండూరు : హమాలీ బస్తీలో పుట్టి అకుంఠిత దీక్షతో తైక్వాం డోలో శిక్షణపొంది జాతీయ స్థాయిగుర్తింపుతెచ్చుకున్నాడు తాండూ రుకు చెందిన కే.వెంకటేశం. మూడు దశాబ్ధాల పాటు కఠోర ప్రాక్టీసు చేస్తూ తనను తానునిలబెట్టుకుంటూ వేలాది మందికి శిక్షణ ఇచ్చాడాయన. తాండూరు పట్టణంలో ప్రారంభమైన ఆయన ప్రస్తానం తెలంగాణ వ్యాప్తంగా విస్తరించుకు న్నాడు. ప్రస్తుతం హైదరాబాద్‌ కేంద్రంగా తైక్వాండో బోర్డ్‌ ఆఫ్‌ తెలంగాణ స్థాపించి రాష్ట్ర అధ్యక్షుడుగా కొనసాగుతున్నారు. ఇప్పటి వరకు సుమారు ఐదు వేల మంది విద్యార్థులకు బ్లాక్‌బెల్టులు అందజేశారు. పోలీసు అధికారులు, సినిమా హీరోలకూ వెంకటేశం శిక్షణ ఇవ్వడం గమనార్హం.
వికారాబాద్‌ జిల్లా తాండూరు పట్టణంలో హమాలీ బస్తీకి చెందిన కే.వెంకటేశం 1987లో కరాటేలో అరంగేట్రం వేశారు. తన ప్రాంత యువతకు ఆత్మరక్షణ కోసం ఇలాంటి పోరాట విద్య అవసరమని భావించాడు. 1990 వరకు కరాటే బుడోకాన్‌లో బ్రౌన్‌ బెల్టు సాధించాడు. తైక్వాండో పట్ల ఆకర్శితుడూ 1990 నుంచి 1991 వరకు బెంగుళూరులో మకాం వేసి గ్రాండ్‌మాస్టర్‌ ఎస్‌.కె.మూర్తి వద్ద శిక్షణ పొందాడు. స్నేహితుల అన్ని విధాల ప్రోత్సాహంతో ముందుకు సాగాడు. 600 కిలోమీటర్ల నుంచి వచ్చి కేవలం తైక్వాండో కోసమే యేడాదిన్నర పాటు బెంగుళూరులో ఉంటూ శిక్షణ పొందడం గ్రాండ్‌మాస్టర్‌ను ఎంతగానో ఆకట్టుకుంది. కిక్‌లు, పంచ్‌ల్లో వేగం, గంటల తరబడి ప్రాక్టీసు చేస్తున్న అతని పిట్‌నెస్‌ చూసి తక్కువ కాలంలోనే బ్లాక్‌బెల్టు శిక్షణ ఇచ్చారు. అనతంరం 1991లో తాండూరులో తరగతులు ప్రారంభించారు
. ఈ క్రమంలో జిల్లా, రాష్ట్ర, జాతీయ స్థాయి పోటీల్లో విజేతగా నిలిచాడు. నాకౌట్‌ విభాగంలో కడప, కర్నూలు జిల్లాల్లో తన ప్రతిభ కనబరిచాడు. బంగారు, వెండి, కాంస్య పతకాలు, ప్రశంసా పత్రాలు అందుకున్నాడు. కొంతకాలం తర్వాత చెన్నైకిచెందిన గ్రాండ్‌ మాస్టర్‌ బాబూరావు వద్దకూడా విద్యనభ్యసించాడు. 1995-96లో హైదరా బాద్‌లో తైక్వాండో వీరుడు, గ్రాండ్‌మాస్టర్‌ జయంత్‌రెడ్డికు చేరువై కొంతకాలం పాటు ఆయన కలిసి ముందుకు సాగాడు. తెలంగాణ వచ్చిన తర్వాత తైక్వాండో బోర్డ్‌ ఆఫ్‌ తెలంగాణ స్థాపించాడు. రాష్ట్ర అధ్యక్షుడుగా కొనసాగుతున్నారు. తన వద్ద విద్యనభ్యసించిన వేల మంది విద్యార్థులు రాష్ట్ర, జాతీయ స్థాయి పోటీల్లో విజేతలుగా నిలిచి బంగారు పతకాలు అందుకోవడం గమనార్హం. వివిధ స్టైళ్లలో శిక్షణ తైక్వాండో కిక్స్‌లలో ఫ్లైయింగ్‌ కిక్స్‌, టర్నింగ్‌ కాట్‌వీల్‌, వీల్‌కిక్‌, టర్నింగ్‌ హుక్‌కిక్‌, ఫ్లైయింగ్‌ డబుల్‌ కిక్స్‌, ట్విస్ట్‌ కిక్స్‌ వెంకటేశం ప్రత్యేకత. రెప్పపాటులో గాలిలో ఎగురుతూ ఇలాంటి పీట్స్‌ సాధించడం ఆయనకు వెన్నతో పెట్టిన విద్య.యువత ఆకర్శితులై వెంకటేశం వద్ద శిక్షణ పొందుతు న్నారు. వీటితో పాటు నాన్‌చాకూ సింగిల్‌, డబుల్‌, త్రిపుల్‌ శిక్షణ ఇస్తు న్నారు.
తోంఫా, సాయి, బటర్‌ఫ్లై నైఫ్‌, స్టిక్స్‌, కత్తి, సమురా§్‌ు స్వార్డ్‌ కూడా శిక్షణ ఇవ్వడంతో నేర్పరి. పలు సాఫ్ట్‌వేర్‌ కంపెనీల ఉద్యోగులకూ ఆయన శిక్షణ ఇస్తున్నారు. మహిళా ఉద్యోగుల ఆత్మరక్షణ కోసం పలు టెక్నిక్‌లను నేర్పిస్తున్నారు. పోలీసు అకాడమిలో శిక్షణ మాస్టర్‌ వెంకటేశం రాష్ట్ర పోలీసు అకాడమిలో కూడా శిక్షణ ఇచ్చారు. 1995-06లో అప్పటి సిఎం చంద్రబాబు ఆదేశాల మేరకు పోలీసులకు తైక్వాండోలో శిక్షణ ఇవ్వడం గమనార్హం. 127 టికె బెటాలియన్‌ పోలీసు అధికారులకు ఇచ్చిన శిక్షణవల్ల ప్రభుత్వంనుంచి ప్రశంసా పత్రాలు అందుకు న్నారు. పలువురు పోలీసు ఉన్నతాధికారులు కూడా వ్యక్తిగతంగా ఆయన వద్ద తైక్వాండో శిక్షణ పొందారు. సినిమా హీరోలు కూడా.. టాలీవుడ్‌ హీరోలలో పవన్‌కళ్యాణ్‌, ప్రభాస్‌, నితిన్‌, అఖిల్‌, తారకరత్న, శ్రీహరి, సామ్రాట్‌, తనిష్క్‌, ఆదిపినిశెట్టి, మిస్‌ వరల్డ్‌ డయనా హెడోన్‌ వంటి ప్రముఖులు వెంకటేశంమాస్టర్‌ వద్ద శిక్షణపొందారు. తైచి, జుజుట్సు, కిక్‌బాక్సింగ్‌ వంటి స్లైల్స్‌లో శిక్షణ ఇచ్చారు. పలు సినిమాలలో కూడా ఆయనకు అవకాశం కల్పించారు.
అగ్ర డైరెక్టర్‌లలో ఒకరైన ఎన్‌.శంకర్‌ దర్శకత్వంలో శ్రీహరి హీరోగా నటించిన భద్రాచలం సినిమాలో అసిస్టెంట్‌ ఫైట్‌మాస్టర్‌గా, నటుడిగా వెంకటేశం ప్రతిభ కనబరిచారు.